Fjellparkfestivalen

Historie

Kommunal kulturkonsulent, musiker og tidligere fjellparker Arne Skage forteller i dokumentaren ”Fjellstøt” fra 2015 at ideen til festivalen ble til da Stene Osmundsen (The September When, Ingenting, Leif & Kompisane) var på søndagstur i Fjellparken med familien. Da han så nedover det naturlige amfiet omkranset av skog og stein, tenkte han ”her må vi jo lage festival”.
Og slik ble det: den første Fjellparkfestivalen gikk av stabelen søndag 11. juli 1982. Programmet den gang var en tilpasset hybrid. Man skulle ikke konkurrere med de etablerte kulturene i Flekkefjord; fotballfolket skulle rekke hjem til VM-finalen samme kveld, og for menighetene var det rikelige innslag med gospel og glad Jesus-musikk i tillegg til rocken.
Siden har festivalen utviklet seg i takt med tiden, men også mot den. Festivalen har vært framsynt og ”booket de store da de enda var små”, og har hele veien presentert eksperimentelle og alternative uttrykk i tillegg til de største headlinerne på plakaten. Utover nittitallet fikk man endelig en slags skjenkeordning, før den endelige bevillingen kom i 2001, og i 2006 utvidet man fra en dager til først to, så tre – hvorav torsdagskonsertene avholdes på den lokale klubben Kameleonen, mens fredagen og lørdagen arrangeres i Fjellparken.
Samtidig har vi unngått veksthysteriet som rammer altfor mange norske festivaler. Alle generasjoner med fjellparkere har vært bevisst på festivalens størrelse og budsjettert realistisk, og ungdommene i styret har bygd sten for sten – men alltid på sikker grunn. Siden 2011 har man gått med greie overskudd hvert år, selv om det ikke noe mål i seg selv. Dette overskuddet legges enten til side som undergrunnsgaranti, eller brukes til investeringer i selve Fjellparken (i 2014 bygget vi en sidescene på amfiet, til lagring av utstyr).
Festivalen fortsetter inn i nye jubileum som aldri før, med en ny generasjon med flotte, unge flekkefjæringer klare til å bære forsterkere, pynte trær, selge vafler og – etter hvert – ta over roret på skuta når gæmlisene på femogtjue legger inn arrangørårene og løser billett i stedet.

Utmerkelser

Årets festival 2019
I 2019 fikk (endelig, i følge arrangørene) Fjellparkfestivalen prisen for årets festival etter at Fjellparkfestivalen 2018 - Vilje til rock ble nok en voldsomt bra gjennomført festival. Rett før 2018 festivalen var det et generasjonsskifte i Fjellpark-styret hvor mange som hadde sittet i flere år gikk av, og den yngre garde trådte inn i sentrale verv. Oppgaven besto de med glans, og Fjellparkfestivalen 2018 må sies å være den mest proft gjennomførte Fjellparkfestivalen noen sinne. Det var også dette årets Fjellparkfestivalen, allerede året etter at de signerte Keychange-pledgen om 50/50-kjønnsbalanse på scenen, innfridde dette kravet som en av få festivaler i Norge.

1985

Flekkefjord for Afrika.
Festivalen ble arrangert som et eget prosjekt for Afrika.

Alf(15)-prisen

Siden 1993 har Fjellparkfestivalen hvert år delt ut Alf (15)-prisen (navnet stammer fra en moralsk kinoreklame fra 70-tallet) til en person eller aktør som har gjort en spesiell innsats for kulturlivet i lokalmiljøet. Det er Fjellparkfestivalens styre som nominerer og velger ut kandidatene, og prisvinneren blir offentliggjort under Fjellparkfestivalen.
Tidligere Alf (15)-vinnere
1993: Morten Evelid – forfatter, musiker og kortfilmregissør
1994: Jan Rune Blom – animatør
1995: Hestens Bøn FK – supersosialt fotball-lag
1996: Frank Tønnesen – visekunstner
1997: Vigdis Torkildsen – initierte riving av byens styggeste bygg
1998: Houdini-festivalen – ivrig sjonglørgjeng
1999: Ole Petter Andreassen – musiker og produsent
2000: Galleri Toledo – et ordentlig galleri
2001: Flekkefjord Rockeklubb / Fjellparkfestivalen – 20 år med festival
2002: Kaffebørsen – hygge & service
2003: Paul Weeden – jazzbestefar
2004: Joakim Haugland – 10 år med Smalltown Supersound (utdelt på Blå – Oslo 21.2.04)
2005: Arne Reidar Danielsen – For mange års frivillig arbeid og engasjement med revyoppsetninger og musikkarrangementer
2006: Stein Andreassen - For sitt uhorvelige engasjement for, og utallige dugnadstimer han har lagt inn i Fjellparkfestivalen.
2007: Øyvind Dydland - Gammel traver som både artist og arrangør.
2008: Arne Skage jr. - For det arbeidet han har gjort for rockeklubben
2009: Frank Øverland - støttespiller for unge band
2010: Ellen A.W. Sunde – Ung flekkefjordsmusiker vi tror har en stor fremtid
2011: Flekkefjord Sparebank - For trofast samarbeid i 30 år
2012: Musikklærerne ved Flekkefjord Ungdomsskole: Bernt Laundal, Ove Lorentzen og Terje Lauvdal - som gjennom sitt engasjement har inspirert og gitt ungdom i Flekkefjord muligheten til å bli glad i å spille musikk.
2013: Joe Rusi - gitarlærer, musiker og kulturell ildsjel
2014: Anja Lauvdal - blomstrende musiker med jern i mang en ild
2015: Johan Tjørsvaag - for sitt sjenerøse utlån av campområdet Løslåtta til festivalen i en årrekke, som har vært med på å løfte publikums helhetsopplevelse av Fjellparkfestivalen.
2016: Leif Stenberg Gausdal - for å på 70-tallet ha utredet Fjellparken som konsertområde, og for å i flere tiår ha jobbet for alternativt kulturliv i Flekkefjord.
2017: Espen Stordrange - for å være en uvurderlig støtte til Flekkefjord Rockeklubb etter Trellebakken-brannen, og for å sette både Fjellparkfestivalen og rockeklubben på det nasjonale musikkartet som landets beste lydtekniker.
2018: Simek ved Øyvind Iversen – for å ha støttet festivalen og Flekkefjord Rockeklubb i over 25 år, både som sponsor og som sjenerøs utlåner av stillas, lastebil og truck. Gjennom dette har Simek gjort det mulig for frivillige ungdommer å drive en festival på nivå med de beste.